《次韵岑彦高史强本春日书怀二首 其一》
宋代·苏过

二豪以诗鸣，优劣孰敢分。纵横阅万卷，何忧备三邻。

终年发揣摩，秀句吐阳春。谁云不菑畬，安取三百囷。

汝颍素多奇，世不乏孙陈。著书效潜夫，奏赋嗤陵云。

哀时无祁奚，丹书谁为焚。傥令试一割，晋盗当奔秦。

德业閟不耀，天欲昌其身。定交乃余求，不贵白发新。

从此杖屦数，为子扫榻尘。高谈看亹亹，挥麈落纷纷。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。